               EIROPAS KOMISIJA
            Briselē, 16.7.2020
            COM(2020) 319 final
            2020/0142(APP)
            Priekšlikums
            PADOMES LĒMUMS,
            ar kuru groza Lēmumu 2003/76/EK, ar ko nosaka pasākumus, kuri nepieciešami, lai izpildītu Eiropas Kopienas dibināšanas līgumam pievienoto Protokolu par EOTK izbeigšanās finansiālajām sekām un par Ogļu un tērauda pētniecības fondu

               PASKAIDROJUMA RAKSTS

               1.PRIEKŠLIKUMA KONTEKSTS

               •Priekšlikuma pamatojums un mērķi

               Eiropas Savienība Parīzes nolīgumu ratificēja 2016. gada 4. oktobrī, apņemoties rīkoties, lai globālās temperatūras pieaugumu ierobežotu krietni zem 2 °C un censtos to iegrožot līdz 1,5 °C. Saskaņā ar šo starptautisko pienākumu ES un tās dalībvalstis ir vienojušās noteikt vērienīgu mērķu kopumu, lai līdz 2050. gadam samazinātu siltumnīcefekta gāzu emisijas par 80 % līdz 95 % un līdz 2030. gadam – par 40 %.

               Eiropas Komisija 2018. gada novembrī nāca klajā ar stratēģisku ilgtermiņa redzējumu par pārtikušas, modernas, konkurētspējīgas un klimatneitrālas ekonomikas izveidi līdz 2050. gadam — “Tīru planētu – visiem!”
                  1
               . Minētajā paziņojumā – pēc Eiropas Parlamenta un Eiropadomes aicinājuma – Komisija izklāstīja vairākus pasākumus, tajā skaitā, lai izpētītu, kā ar likvidējamās Eiropas Ogļu un tērauda kopienas aktīviem varētu atbalstīt revolucionāras tehnoloģijas tērauda ražošanai gandrīz bez oglekļa emisijām.

               Saskaņā ar savu ilgtermiņa redzējumu Komisija 2019. gada decembrī publicēja paziņojumu par Eiropas zaļo kursu
                  2
               . Viens no veicamajiem pasākumiem ir tērauda nozares dekarbonizācija, kam Komisija politiskajā dienaskārtībā ir piešķīrusi augstu prioritāti un ir apņēmusies izpētīt, vai daļu no likvidējamās Eiropas Ogļu un tērauda kopienas finansējuma var izmantot, lai līdz 2030. gadam atbalstītu tērauda ražošanas procesus gandrīz bez oglekļa emisijām. Eiropai nākamajās desmitgadēs ir vajadzīgas papildu investīcijas no 175 līdz 290 miljardiem euro gadā. Šajā kontekstā Eiropas zaļā kursa investīciju plānā Komisija ierosina pārskatīt Ogļu un tērauda pētniecības fonda juridisko pamatu, lai stimulētu privātā kapitāla plūsmu uz videi draudzīgiem projektiem.

               Ogļu un tērauda pētniecības fonda (RFCS) pētniecības programma ir ES finansēšanas programma, kas finansē pētniecības projektus ogļu un tērauda nozarēs. RFCS ir savs juridiskais pamats, kas neietilpst daudzgadu finanšu shēmā. Pēc Eiropas Ogļu un tērauda kopienas (EOTK) līguma termiņa beigām 2002. gadā un saskaņā ar ES Līgumiem pievienoto 37. protokolu dalībvalstis izveidoja jaunu “Ogļu un tērauda pētniecības fondu” (RFCS) kā turpinājumu Eiropas Ogļu un tērauda kopienas Ogļu un tērauda pētniecības un tehniskās attīstības programmām. Iepriekš RFCS pētniecības programma ik gadu nodrošināja aptuveni 40 miljonus euro pētniecības un inovācijas finansējumam ar ogļu un tērauda rūpniecību saistītām nozarēm (ar sadalījumu 27,2 % ogļu un 72,8 % tērauda nozarēm), zināšanu padziļināšanai un inovāciju sekmēšanai, apvienojot rūpnieciskos partnerus, MVU, vadošos pētniecības centrus un universitātes visā Eiropas Savienībā. Programmas darbības finansē no ieņēmumiem, ko gūst no likvidējamās EOTK aktīviem, saskaņā ar 37. protokola 1. panta 2. punktu. Lai iespēju robežās novērstu svārstības, ko pētniecības finansēšanā varētu radīt izmaiņas finanšu tirgos, izmanto izlīdzināšanas pasākumu. Tomēr pēc tam, kad samazinājās ieņēmumi no aktīvu pārvaldības, RFCS budžeta papildināšana no neto ienākumiem un izlīdzināšanas mehānisma saruka no 42 miljoniem euro 2017. gadā līdz 12 miljoniem euro 2019. gadā. Komisija 2017. gadā ierosināja izmantot atceltās saistības un atgūšanas rīkojumus, lai līdz 2020. gadam papildinātu budžetu līdz 40 miljoniem euro
                  3
               . Eiropas Parlaments 2018. gada aprīlī pieņēma normatīvo rezolūciju [P8_TA (2018)0061]
                  4
               , kas papildina tā piekrišanu Padomes Lēmumam 2018/599
                  5
               , kuras mērķis bija atļaut izmantot visas atceltās saistības un atgūšanas rīkojumus, kas kopš 2003. gada veikti “Ogļu un tērauda pētniecības fonda” (RFCS) programmas ietvaros. Minētajā rezolūcijā Eiropas Parlaments aicināja padarīt likvidējamās EOTK aktīvu pārvaldību aktīvāku vai pat izmantot daļu no šiem līdzekļiem, lai sāktu nozīmīgus projektus ar mērķi padarīt Eiropas tērauda nozari tīru un konkurētspējīgu.

               Ir atzīts
                  6
               , ka RFCS pētniecības programmas sekmīgai īstenošanai ir nepieciešams ikgadējs finansējums vismaz 40 miljonu euro apmērā. Tomēr pie pašreizējās procentu likmes un ņemot vērā to, ka ir izsmelti līdzekļi, kas pieejami, lai nodrošinātu izlīdzināšanas mehānismu, kā arī ņemot vērā Apvienotās Karalistes izstāšanos, īstermiņā līdz vidējā termiņā būs grūti gūt pienācīgu gada peļņu no ieguldītajiem aktīviem.

               Nesenajā pārskatā par Eiropas Ogļu un tērauda kopienu
                  7
                Revīzijas palāta secināja, ka RFCS finansēšana, pamatojoties tikai uz ieņēmumiem no aktīvu pārvaldības, pašreizējā procentu likmju vidē nav ilgtspējīgs risinājums. Konkrētāk, Revīzijas palāta norādīja, ka finanšu pamatnostādņu pārskatīšanu nedrīkst atlikt un ka tai būtu jāatbild uz jautājumu par to, kā likvidējamās EOTK pašu kapitālu varētu padarīt produktīvu ES pētniecības pamatprogrammu ietvaros.

               Ogļu un tērauda konsultatīvās grupas (CAG un SAG)
                  8
                2019. gada jūnijā mudināja pārskatīt juridisko pamatu, lai nodrošinātu programmas turpināšanu, vienlaikus pielāgojot mērķus nozares pašreizējām vajadzībām. Vienlaikus tās atbalstīja aktīvu daļas (proti, aptuveni trešdaļas) pakāpenisku izmantošanu (kas 2021.–2027. gadā atbilst aptuveni 50–70 miljoniem euro gadā), lai finansētu pētniecības projektus ogļu un tērauda nozarē sinerģijā ar Taisnīgas pārkārtošanās mehānismu, iniciatīvu “Ogļu ieguves reģionu pārkārtošana”
                  9
               , programmu “Apvārsnis Eiropa” un inovācijas fondu. 2019. gada 25. jūnijā ad hoc kopīgā CAG-SAG grupa apstiprināja EOTK aktīvu atvēršanu.

               Pētniecība un inovācija ļauj energoietilpīgajās nozarēs izstrādāt un demonstrēt iekārtas pienācīgā mērogā, lai pārbaudītu visus tehniskos un ekonomiskos datus nolūkā turpināt tehnoloģijas rūpniecisku vai komerciālu izmantošanu ar minimālu risku. 2019. gada paziņojumā par Eiropas zaļo kursu ierosināts atbalstīt revolucionāras “tīra tērauda” tehnoloģijas, kas līdz 2030. gadam ļaus izstrādāt tērauda ražošanas procesu bez oglekļa emisijām un izvērtēt, vai būtu iespējams izmantot daļu no likvidējamās Eiropas Ogļu un tērauda kopienas finansējuma. Ogļu un tērauda pētniecības fonds jo īpaši attīstīs tīra tērauda ražošanu, kas potenciāli radikāli mainīs situāciju un piesaistīs citas energoietilpīgās nozares, piemēram, ķīmisko vielu un cementa nozari virzībā uz klimatneitralitāti līdz 2050. gadam.

               Līdz ar to RFCS juridiskā pamata pārskatīšana ir kļuvusi aktuāla, steidzama un svarīga.

               Ņemot vērā iepriekš minēto, šajā priekšlikumā ir ierosinātas izmaiņas pašreizējā lēmumā. Tā mērķis ir atļaut pārdot daļu likvidējamās EOTK aktīvu
                  10
                laikposmā no 2021. līdz 2027. gadam, lai nodrošinātu ikgadēju RFCS piešķīrumu 111 miljonu euro apmērā. Ar šo ikgadējo piešķīrumu turpinās atbalstīt kopdarbīgu pētniecību ar oglēm un tēraudu saistītās nozarēs RFCS pētniecības programmas satvarā, kā arī atbalstīs revolucionāras tehnoloģijas, kuru rezultātā līdz 2030. gadam tiek uzsākta tērauda ražošana gandrīz bez oglekļa emisijām, un pētniecības projektus, lai pārvaldītu agrāk aktīvu ogļraktuvju vai slēgšanas procesā esošu ogļraktuvju un saistītas infrastruktūras taisnīgu pārkārtošanu saskaņā ar Taisnīgas pārkārtošanās mehānismu un atbilstīgi 4. panta 2. punktam. Īpaši attiecībā uz nozari, kas saistīta ar tērauda rūpniecību, Komisija centīsies atbalstīt pētniecības projektus, izmantojot īpašu “tīra tērauda” kopīgi plānotu partnerību
                  11
                sinerģijā ar citām Eiropas Savienības programmām, jo īpaši ar pētniecības un inovācijas pamatprogrammu.

                  Eiropas publiskā un privātā sektora partnerība tiek uzskatīta par vērtīgu instrumentu, ar ko atbalstīt stratēģiski svarīgu pētniecības darbību izstrādi un īstenošanu, lai Savienība varētu risināt globālas problēmas un saglabāt konkurētspēju.

               Ierosinātās izmaiņas, lai ļautu izmantot fonda aktīvus, ja tas nepieciešams, lai nodrošinātu ikgadēju piešķīrumu 40 miljonu euro apmērā un finansētu lielus pētniecības un inovācijas projektus.

               Tiek ierosināts grozīt Lēmumu 2003/76/EK, lai līdz 2027. gadam nodrošinātu ikgadēju piešķīrumu RFCS, ko izmantos šādi: ar 40 miljoniem euro gadā finansēs kopdarbīgu pētniecību ogļu un tērauda nozarē, bet ar atlikušo 71 miljonu euro finansēs revolucionāras tehnoloģijas tērauda ražošanai gandrīz bez oglekļa emisijām un pētniecības projektus, lai pārvaldītu agrāk aktīvu ogļraktuvju vai slēgšanas procesā esošu ogļraktuvju un saistītas infrastruktūras taisnīgu pārkārtošanu saskaņā ar Taisnīgas pārkārtošanās mehānismu. Šie piešķīrumi un saistītie maksājumi būtu jāveido no neto ienākumiem no ieguldījumiem un vajadzības gadījumā no ieņēmumiem, ko gūst no aktīvu pārdošanas.

               Šis piešķīrums būtu skaidri jānosaka lēmumā, lai nodrošinātu prognozējamu resursu plūsmu pietiekamā apjomā, kas ļautu turpināt vēlamo atbalstu kopdarbīgai pētniecībai tērauda un ogļu nozarē.

               Līdz šim likvidējamās EOTK aktīvi ir pārvaldīti, pamatojoties uz to, ka peļņa no ieguldītajiem aktīviem būtu veids, kā finansēt pētniecības projektus. Tas ir atspoguļots Padomes Lēmuma 2003/77/EK pielikuma 1. iedaļā (“Līdzekļu izlietošana”) un tā paša lēmuma 3. apsvērumā, kurā teikts, ka “Viss Ogļu un tērauda izpētes fonda aktīvu kapitāls, kas iegūts likvidācijā, jāsaglabā neskarts”.

               Iepriekš minēto iemeslu dēļ šāda pieeja nav saderīga ar nepieciešamību nodrošināt vajadzīgo finansējuma līmeni, kas nepieciešams, lai tērauda un ogļu nozarei padarītu dzīvotspējīgu jēgpilnu pētniecības programmu.

               Tādēļ turpināt uzstāt, ka fonda aktīviem jāpaliek neskartiem nav reālistiska nostāja, un tā ir jāmaina. Turklāt vairs nav pienākumu uzturēt rezerves, lai sniegtu garantijas EOTK kreditoriem, jo vairs nav nenomaksātu aizņēmumu.

               Šajā nolūkā lēmums ir jāgroza, lai labāk atspoguļotu tās politikas vajadzības, ko veicinās likvidējamā EOTK, un problēmas, kas saistītas ar peļņas gūšanu vajadzīgajā līmenī, ņemot vērā pašreizējos tirgus apstākļus, vienlaikus saglabājot pietiekami daudz EOTK aktīvu, lai gūtu ieņēmumus pēc 2027. gada.

               Ir ierosināts atcelt izlīdzināšanas mehānismu, jo pēc ierosināto izmaiņu pieņemšanas tas tiek uzskatīts par novecojušu instrumentu.

               Turklāt Komisija izmantos lēmuma pārskatīšanas iespēju, lai norakstītu tādus prasījumus [nesamaksātās summas], kuru atgūšanas paredzamās izmaksas pārsniegtu atgūstamo summu un kuru norakstīšana nekaitētu Savienības tēlam, ja prasījumu nevar piedzīt parādnieka maksātnespējas vai jebkuras citas maksātnespējas procedūras dēļ vai ja atgūšana ir pretrunā proporcionalitātes principam.

               Visbeidzot, būtu jāsvītro 2. panta 2. punkts, ar ko nosaka procedūru daudzgadu finanšu pamatnostādņu pieņemšanai aktīvu pārvaldībai, un 4. panta 3. punkts, ar ko nosaka procedūru programmas daudzgadu tehnisko pamatnostādņu pieņemšanai, jo līdz ar 37. protokola 2. panta 2. punktu tie tagad ir pilnīgi lieki
                  12
               .

               Šie liekie noteikumi būtu jāsvītro pārredzamības labad un tāpēc, ka uz tiem vairs nevar paļauties.

               •Atbilstība spēkā esošajiem noteikumiem konkrētajā politikas jomā

               Priekšlikums ir daļa no tiesību aktu kopuma, ar ko pārskata RFCS pētniecības programmu. Tas jo īpaši saistīts ar:

               ·Komisijas priekšlikumu grozīt Padomes Lēmumu 2008/376/EK par Ogļu un tērauda pētniecības fonda pētījumu programmas pieņemšanu un par daudzgadu tehniskajām pamatnostādnēm šai programmai;

               ·Komisijas priekšlikumu grozīt Padomes Lēmumu 2003/77/EK, ar ko nosaka daudzgadu finanšu pamatnostādnes likvidējamās EOTK aktīvu pārvaldīšanai un Ogļu un tērauda izpētes fonda aktīvu pārvaldīšanai, pabeidzot likvidāciju; Padomes Lēmuma 2003/77/EK pārskatīšana, par ko ir atbildīgs Budžeta ģenerāldirektorāts, ir arī saskaņā ar Eiropas Revīzijas palātas 2019. gada pārskatu par EOTK darbības izbeigšanu.

               •Atbilstība pārējiem Savienības politikas virzieniem

               Priekšlikums ir pārskatīts saskaņā ar Parīzes nolīgumu, paziņojumu “Eiropas zaļais kurss”
                  13
               , ar ko nosaka satvaru, lai līdz 2050. gadam pārveidotu ES par pirmo klimatneitrālo pasaules daļu, un saskaņā ar Komisijas paziņojumu “Ilgtspējīgas Eiropas investīciju plāns. Eiropas zaļā kursa investīciju plāns”
                  14
               , ar ko tā nāca klajā 2020. gada 14. janvārī.

               2.JURIDISKAIS PAMATS, SUBSIDIARITĀTE UN PROPORCIONALITĀTE

               •Juridiskais pamats

               Juridiskais pamats, kas dod ES tiesības rīkoties, ir 2. pants Protokolā (Nr. 37) par EOTK līguma izbeigšanās finansiālajām sekām un par Eiropas Ogļu un tērauda pētniecības fondu, kas pievienots Līgumam par Eiropas Savienību un Līgumam par Eiropas Savienības darbību.

               •Subsidiaritāte (neekskluzīvas kompetences gadījumā)

               Protokola īstenošanas pasākumi tiek noteikti ar Padomes lēmumu, kura pārskatīšana ietilpst Komisijas ekskluzīvajās likumdošanas priekšlikumu iniciēšanas tiesībās.

               •Proporcionalitāte

               Priekšlikums ir nepieciešams, lai noteiktu pasākumus, kas vajadzīgi, lai īstenotu ES līgumiem pievienoto Protokolu par EOTK izbeigšanās finansiālajām sekām un par Ogļu un tērauda pētniecības fondu.

               •Juridiskā instrumenta izvēle

               Ar šo instrumentu groza Padomes lēmumu, un tādēļ tam jābūt lēmumam.

               3.EX POST IZVĒRTĒJUMU, APSPRIEŠANĀS AR IEINTERESĒTAJĀM PERSONĀM UN IETEKMES NOVĒRTĒJUMU REZULTĀTI

               •Ex post izvērtējumi / spēkā esošo tiesību aktu atbilstības pārbaude

                  Priekšlikuma pamatā ir septiņu ikgadējo ziņojumu rezultāti, ar kuriem ar ekspertu grupas palīdzību veic RFCS programmas pārraudzību, tostarp novērtē paredzamos ieguvumus
                     15
                  . Jaunākais septiņu gadu ikgadējais ziņojums tika publicēts 2020. gada 5. februārī
                     16
                  . Eksperti analizēja RFCS programmas darbību, izvērtēja tehnoloģiju attīstību un programmas paredzamos ieguvumus nozarei un sabiedrībai un sagatavoja ieteikumus programmas uzlabošanai, tostarp par juridiskā pamata pārskatīšanu.

               •Apspriešanās ar ieinteresētajām personām

                  RFCS ieinteresētās personas ir piedalījušās vairākās ad hoc sanāksmēs, konsultatīvās grupas īpašās sanāksmēs (ogļu konsultatīvā grupa – CAG, tērauda konsultatīvā grupa – SAG) un COSCO sanāksmēs (atbilst programmas “Apvārsnis 2020” programmas komitejai). Tieši šo sanāksmju rezultātā 2019. gada 25. jūnijā ad hoc apvienotā CAG–SAG grupa apstiprināja EOTK aktīvu atvēršanu.

               •Ekspertu atzinumu pieprasīšana un izmantošana

               Ar šā RFCS pārraudzības un izvērtēšanas ziņojuma provizoriskajiem rezultātiem tika iepazīstināts seminārā “Tērauds un ogles: jauna perspektīva”, ko 2019. gada 28. martā rīkoja Eiropas Komisija un kurā piedalījās vairāk nekā 100 ieinteresēto personu
                  17
               .

               •Ietekmes novērtējums

               Ierosinātajai pārskatīšanai nav nepieciešams ietekmes novērtējums, jo paredzamā ekonomiskā, vidiskā un sociālā ietekme, visticamāk, nebūs būtiska.

               •Normatīvā atbilstība un vienkāršošana

               Priekšlikuma pamatā ir septiņu ikgadējo ziņojumu rezultāti, kuros paredzēts regulāri pārskatīt RFCS programmu, tostarp izvērtēt paredzamos ieguvumus.

               •Pamattiesības

                  Priekšlikums saskan ar pamattiesību aizsardzības principiem.

               4.IETEKME UZ BUDŽETU

               Priekšlikums nerada nekādas jaunas saistības, kas jāsedz no vispārējā budžeta pašreizējās DFS.

               5.CITI ELEMENTI

               •Skaidrojošie dokumenti (direktīvām)

                  Neattiecas.

               •Detalizēts konkrētu priekšlikuma noteikumu skaidrojums

               Pārskatīšana attiecas tikai uz šādiem noteikumiem.

               (1)1. panta 1.a punkts

               Ar šo pantu ievieš de minimis klauzulu, un tā pamatā ir Finanšu regulas 101. pants par finanšu noteikumiem, ko piemēro Savienības vispārējam budžetam. Tas ļauj Komisijai atsevišķos un īpašos gadījumos norakstīt prasījumus pat pirms visu iespējamo tiesiskās aizsardzības līdzekļu izmantošanas, kad paredzamās atgūšanas izmaksas pārsniegtu atgūstamo summu un norakstīšana nekaitētu Savienības tēlam, vai parādnieka maksātnespējas gadījumā, vai ja atgūšana ir pretrunā proporcionalitātes principam. Šīs klauzulas piemērošana ļaus nodrošināt likvidācijas procesa pienācīgu slēgšanu.

               (2)2. panta 1. punkts

               Aktīvus Komisija pārvalda tā, lai līdz 2027. gadam RFCS ik gadu tiktu piešķirti [111 miljoni euro] pētniecības finansēšanai ar ogļrūpniecību un tēraudrūpniecību saistītās nozarēs un [40 miljoni euro], lai finansētu kopdarbīgus pētījumus minētajās nozarēs, un [71 miljons euro], lai finansētu revolucionāru tehnoloģiju pētījumus, kuru rezultātā tiek īstenota tērauda ražošana gandrīz bez oglekļa emisijām, un pētniecības un inovācijas projektus, lai pārvaldītu agrāk aktīvu ogļraktuvju vai slēgšanas procesā esošu ogļraktuvju un saistītas infrastruktūras taisnīgu pārkārtošanu saskaņā ar Taisnīgas pārkārtošanās mehānismu ogļrūpniecības nozarei un atbilstīgi 4. panta 2. punktam. Pēc 2027. gada aktīvus Komisija pārvalda tā, lai no tiem nodrošinātu ieņēmumus ilgtermiņā. Aktīvus iegulda ar mērķi saglabāt un, ja iespējams, palielināt šo aktīvu vērtību.

               (3)2. panta 1.a punkts

               1a.Gada piešķīrumu [111 miljonu euro apmērā] būtu jāveido neto ieņēmumiem no ieguldījumiem un, ja tie nav pietiekami, no likvidējamās EOTK aktīvu daļas pārdošanas un, pabeidzot likvidāciju, no Ogļu un tērauda pētniecības fonda aktīviem.

               (4)Lēmuma 2. panta 2. punktu svītro.

               (5)3. panta 1. punkts

               1. Katru gadu sastāda peļņas un zaudējumu aprēķinu, bilanci un finanšu pārskatu, lai atsevišķi no citām Eiropas Savienības finanšu operācijām parādītu 1. pantā paredzētās likvidācijas darbības un ieguldījumu darījumus un aktīvu pārvaldības operācijas, kuras veic saskaņā ar 2. pantu. Šos finanšu pārskatus pievieno tiem finanšu pārskatiem, ko Komisija katru gadu sastāda saskaņā ar Līguma par Eiropas Savienības darbību 318. pantu un Finanšu regulu par finanšu noteikumiem, ko piemēro Savienības vispārējam budžetam.

               (6)3. panta 2. punkts

               2. Līgumā par Eiropas Savienības darbību un Finanšu regulā par finanšu noteikumiem, ko piemēro Savienības vispārējam budžetam, noteiktās Eiropas Parlamenta, Padomes un Revīzijas palātas kontroles un izpildu pilnvaras piemēro 1. punktā minētajām operācijām.

               (7)4. panta 1. punkts

               1. Neto ieņēmumi no ieguldījumiem, kas paredzēti 2. pantā, un ieņēmumi no aktīvu daļas pārdošanas veido ārējos piešķirtos ieņēmumus Eiropas Savienības vispārējā budžetā. Šos ieņēmumus novirza konkrētam mērķim, proti, pētniecības projektu finansēšanai ar ogļrūpniecību un tērauda rūpniecību saistītās nozarēs un kuras nefinansē no pētniecības pamatprogrammas. Tie veido Ogļu un tērauda izpētes fondu, un to pārvalda Komisija.

               (8)Lēmuma 4. panta 3. punktu svītro.

               (9)Lēmuma 5. panta 2. punktu svītro.

               (10)Pielikumu svītro.

               2020/0142 (APP)

               Priekšlikums

               PADOMES LĒMUMS,

               ar kuru groza Lēmumu 2003/76/EK, ar ko nosaka pasākumus, kuri nepieciešami, lai izpildītu Eiropas Kopienas dibināšanas līgumam pievienoto Protokolu par EOTK izbeigšanās finansiālajām sekām un par Ogļu un tērauda pētniecības fondu

               EIROPAS SAVIENĪBAS PADOME,

               ņemot vērā Līgumu par Eiropas Savienības darbību,

               ņemot vērā Līgumam par Eiropas Savienību un Līgumam par Eiropas Savienības darbību pievienoto protokolu Nr. 37 par EOTK līguma izbeigšanās finansiālajām sekām un par Eiropas Ogļu un tērauda pētniecības fondu un jo īpaši tā 2. panta pirmo daļu,

               ņemot vērā Eiropas Komisijas priekšlikumu,

               ņemot vērā Eiropas Parlamenta piekrišanu
                  181,

               saskaņā ar īpašu likumdošanas procedūru,

               tā kā:

               (1)Eiropas Ogļu un tērauda kopienas dibināšanas līguma termiņš saskaņā ar tā 97. pantu beidzās 2002. gada 23. jūlijā. 2002. gada 24. jūlijā Eiropas Ogļu un tērauda kopienas (EOTK) aktīvi un pasīvi tika nodoti Savienībai.

               (2)Saskaņā ar Protokolu Nr. 37 aktīvu un pasīvu, kādi tie ir EOTK bilancē uz 2002. gada 23. jūliju, neto vērtību uzskata par aktīviem, kas paredzēti pētniecībai ar ogļrūpniecību un tēraudrūpniecību saistītajās nozarēs, turpmāk “likvidējamā EOTK”, un pēc likvidācijas pabeigšanas – par “Ogļu un tērauda pētniecības fonda aktīviem”.

               (3)Protokolā Nr. 37 ir arī paredzēts, ka ieņēmumi no minētajiem aktīviem, ko dēvē par “Ogļu un tērauda pētniecības fondu” (RFCS), saskaņā ar protokola Nr. 37 noteikumiem un uz tā pamata pieņemtajiem aktiem ir jāizmanto tikai pētniecībai, ko veic ar ogļrūpniecību un tēraudrūpniecību saistītās nozarēs, bet kas nav paredzēta pētniecības pamatprogrammā.

               (4)2003. gada 1. februārī Padome pieņēma Lēmumu 2003/76/EK
                  19
               2, ar ko nosaka protokola Nr. 37 īstenošanas noteikumus.

               (5)Zemo procentu likmju dēļ strauji samazinās ieņēmumi, kas paredzēti ogļu un tērauda pētniecības projektu finansēšanai.

               (6)Tas rada situāciju, kad varētu nebūt sasniegts kritiskais minimālais budžets, lai organizētu ikgadējo uzaicinājumu iesniegt priekšlikumus Ogļu un tērauda pētniecības fonda pētniecības programmai (“programma”).

               (7)Lai programma sniegtu jēgpilnu atbalstu lietderīgiem kopdarbīgiem pētniecības projektiem, kuriem ir kritiskā masa un ES pievienotā vērtība ilgtspējas uzlabošanas jomās, t. i., veselības aizsardzībā, drošībā, darba apstākļos un ietekmes uz vidi samazināšanā ar ogļrūpniecību un tēraudrūpniecību saistītajās nozarēs, ir nepieciešams noteikts minimālais budžets, lai organizētu uzaicinājumu iesniegt priekšlikumus.

               (8)Paziņojumā “Eiropas zaļais kurss” (COM(2019) 640 final) Komisija apņēmās atbalstīt revolucionāras “tīra tērauda” tehnoloģijas, lai līdz 2030. gadam tērauda ražošanas process būtu gandrīz bez oglekļa emisijām. Lai to panāktu, Komisija apņēmās izpētīt, vai varētu izmantot daļu no likvidējamās EOTK finansējuma.

               (9)Lai sasniegtu ES mērķus, paziņojumā “Ilgtspējīgas Eiropas investīciju plāns. Eiropas zaļā kursa investīciju plāns” (COM(2020) 21 final) tika uzskatīts par nepieciešamu pārskatīt RFCS juridisko pamatu, lai varētu izmantot likvidējamās EOTK aktīvus un pēc likvidācijas pabeigšanas – RFCS aktīvus.

               (10)Likvidējamās EOTK aktīvu daļas pārdošana un, beidzoties likvidācijai, RFCS aktīvu pārdošana pētniecības projektu finansēšanai ogļu un tērauda nozarē būtu jāatļauj ar nosacījumu, ka tiek saglabātas rezerves, lai garantētu ierobežotās atlikušās saistības, kas izriet no neparedzamām saistībām, un ka samērīga aktīvu daļa, kas vairs nav vajadzīga iepriekš minētajam nolūkam, joprojām būtu jāiegulda ieņēmumu gūšanai.

               (11)Likvidējamās EOTK aktīvu daļas pārdošana un, beidzoties likvidācijai, RFCS aktīvu pārdošana varētu būt nepieciešama, lai līdz 2027. gadam nodrošinātu ikgadēju piešķīrumu [111 miljonu euro apmērā] RFCS, ko izmantos šādi: [40 miljoni euro] gadā, lai finansētu kopdarbīgu pētniecību ogļu un tērauda nozarēs, un [71 miljons euro], lai finansētu revolucionāras tehnoloģijas, kas ļaus ražot tēraudu gandrīz bez oglekļa emisijām, un pētniecības projektus, lai pārvaldītu agrāk aktīvu ogļraktuvju vai slēgšanas procesā esošu ogļraktuvju un saistītas infrastruktūras taisnīgu pārkārtošanu saskaņā ar Taisnīgas pārkārtošanās mehānismu un atbilstīgi 4. panta 2. punktam. Iespēja pārdot daļu likvidējamās EOTK aktīvu un, beidzoties likvidācijai, RFCS aktīvus attiecas tikai uz ikgadējo piešķīrumu finansēšanu 2021.–2027. finanšu gadā.

               (12)Tāpēc RFCS būtu jāfinansē ne tikai no neto ieņēmumiem no ieguldījumiem, bet vajadzības gadījumā arī no ieņēmumiem, kas gūti, pārdodot daļu no fonda aktīviem līdz summai, kas paredzēta laikposmam no 2021. līdz 2027. gadam.

               (13)Būtu jāsvītro lēmuma 2. panta 2. punkts, ar ko nosaka procedūru daudzgadu finanšu pamatnostādņu pieņemšanai aktīvu pārvaldībai, un 4. panta 3. punkts, ar ko nosaka procedūru programmas daudzgadu tehnisko pamatnostādņu pieņemšanu, jo līdz ar 37. protokola 2. panta 2. punktu tie ir lieki.

               (14)Ir ierosināts atcelt izlīdzināšanas mehānismu, jo tas ir novecojis instruments.

               (15)Lēmuma 1. pantam būtu jāpievieno jauns punkts, lai ļautu norakstīt prasījumus, pamatojoties uz principiem, kas noteikti Finanšu regulas
                  20
                101. panta 2. punkta pirmajā daļā.

               (16)Tāpēc Lēmums 2003/76/EK būtu attiecīgi jāgroza,

               IR PIEŅĒMUSI ŠO LĒMUMU.

               1. pants

               Lēmumu 2003/76/EK groza šādi:

               (1)lēmuma 1. pantu groza šādi:

               (a)iekļauj šādu 1.a punktu:

               “1.a Komisija noraksta prasījumus, pat pirms ir izsmelti visi minētie tiesiskās aizsardzības līdzekļi, šādos gadījumos:

               (a)ja paredzamās atgūšanas izmaksas pārsniegtu atgūstamo summu un norakstīšana nekaitētu Savienības tēlam;

               (b)ja prasījumu nevar piedzīt parādnieka maksātnespējas vai jebkuras citas maksātnespējas procedūras dēļ;

               (c)ja atgūšana ir pretrunā proporcionalitātes principam.”;

               (2)lēmuma 2. pantu groza šādi:

               (a)1. punktu aizstāj ar šādu tekstu:

               “1. Aktīvus Komisija pārvalda tā, lai līdz 2027. gadam RFCS ik gadu tiktu piešķirti [111 miljoni euro] pētniecības finansēšanai ar ogļrūpniecību un tēraudrūpniecību saistītās nozarēs, [40 miljoni euro], lai finansētu kopdarbīgus pētījumus minētajās nozarēs un [71 miljoni euro], lai finansētu revolucionāru tehnoloģiju pētījumus, kuru rezultātā tiek īstenota tērauda ražošana gandrīz bez oglekļa emisijām, un pētniecības projektus, lai pārvaldītu agrāk aktīvu ogļraktuvju vai slēgšanas procesā esošu ogļraktuvju un saistītas infrastruktūras taisnīgu pārkārtošanu saskaņā ar Taisnīgas pārkārtošanās mehānismu un atbilstīgi 4. panta 2. punktam. Pēc 2027. gada aktīvus Komisija pārvalda tā, lai no tiem nodrošinātu ieņēmumus ilgtermiņā. Aktīvus iegulda ar mērķi saglabāt un, ja iespējams, palielināt šo aktīvu vērtību”;

               (b)iekļauj šādu 1.a punktu:

               “1.a Ikgadējo piešķīrumu [111 miljoni euro apmērā] veido neto ieņēmumi no ieguldījumiem un, ja tie nav pietiekami, likvidējamās EOTK aktīvu daļas pārdošana un, pabeidzot likvidāciju, Ogļu un tērauda pētniecības fonda aktīvi.”;

               (c)panta 2. punktu svītro;

               (2)lēmuma 3. pantā

               (a)1. punktu aizstāj ar šādu tekstu:

               “1. Katru gadu sastāda peļņas un zaudējumu aprēķinu, bilanci un finanšu pārskatu, lai atsevišķi no citām Eiropas Savienības finanšu operācijām parādītu 1. pantā paredzētās likvidācijas darbības un ieguldījumu darījumus un aktīvu pārvaldības operācijas, kuras veic saskaņā ar 2. pantu.

               Šos finanšu pārskatus pievieno tiem finanšu pārskatiem, ko Komisija katru gadu sastāda saskaņā ar Līguma par Eiropas Savienības darbību 318. pantu un Finanšu regulu par finanšu noteikumiem, ko piemēro Savienības vispārējam budžetam.”;

               (b)panta 2. punktu aizstāj ar šādu tekstu:

               “2. Līgumā par Eiropas Savienības darbību un Finanšu regulā par finanšu noteikumiem, ko piemēro Savienības vispārējam budžetam, noteiktās Eiropas Parlamenta, Padomes un Revīzijas palātas kontroles un izpildu pilnvaras piemēro 1. punktā minētajām operācijām.”;

               (3)lēmuma 4. pantā

               (a)panta 1. punktu aizstāj ar šādu tekstu:

               “1. Neto ieņēmumi no ieguldījumiem, kas paredzēti 2. pantā, un ieņēmumi no aktīvu daļas pārdošanas veido ieņēmumus Eiropas Savienības vispārējā budžetā. Šos ieņēmumus novirza konkrētam mērķim, proti, pētniecības projektu finansēšanai nozarēs, kuras saistītas ar ogļrūpniecību un tērauda rūpniecību un kuras nefinansē no pētniecības pamatprogrammas. Tie veido Ogļu un tērauda pētniecības fondu, un to pārvalda Komisija.”;

               (b)panta 3. punktu svītro;

               (4)lēmuma 5. panta 2. punktu svītro;

               (5)lēmuma pielikumu svītro.

               2. pants

               Šis lēmums stājas spēkā divdesmitajā dienā pēc tā publicēšanas Eiropas Savienības Oficiālajā Vēstnesī. To piemēro no vai pēc 2021. gada 1. janvāra.

               3. pants

               Šis lēmums ir adresēts dalībvalstīm.

               Briselē,

                     Padomes vārdā –

                     priekšsēdētājs

                     (1)

                        COM(2018) 773 final, Komisijas paziņojums Eiropas Parlamentam, Eiropadomei, Padomei, Eiropas Ekonomikas un sociālo lietu komitejai, Reģionu komitejai un Eiropas Investīciju bankai. “Tīru planētu — visiem! Stratēģisks Eiropas ilgtermiņa redzējums par pārticīgu, modernu, konkurētspējīgu un klimatneitrālu ekonomiku” (28.11.2018.).

                     (2)

                        COM (2019) 640 final, Komisijas paziņojums Eiropas Parlamentam, Eiropadomei, Padomei, Eiropas Ekonomikas un sociālo lietu komitejai un Reģionu komitejai. Eiropas zaļais kurss (11.12.2019.).

                     (3)

                        Padomes Lēmums 2018/599, ar kuru groza Lēmumu 2003/76/EK (OV L 101, 20.4.2018., 1. lpp.)

                     (4)

                        https://www.europarl.europa.eu/doceo/document/TA-8-2018-0061_LV.html

                     (5)

                        Padomes Lēmums 2018/599, ar kuru groza Lēmumu 2003/76/EK (OV L 101, 20.4.2018., 1. lpp.)

                     (6)

                        Revīzijas palāta. Pārskats Nr. 10/2019, Eiropas Ogļu un tērauda kopiena: darbības izbeigšana norisinās saskaņā ar plānu, bet finansējums pētniecībai vairs nav ilgtspējīgs (13. lpp.).

                     (7)

                        Turpat, 17. lpp.

                     (8)

                        Ogļu konsultatīvās grupas (CAG) un tērauda konsultatīvās grupas (SAG) uzdevums ir palīdzēt Komisijai pārvaldīt attiecīgi ar oglēm un tēraudu saistītos pētniecības programmas aspektus. Konsultatīvo grupu locekļi ir personas, kuras Komisija iecēlusi, lai tās pārstāvētu ieinteresēto personu kopīgās intereses. Šo grupu locekļus ieceļ uz 42 mēnešiem.

                     (9)

                        Sk. 11. apsvērumu.

                     (10)

                        Aktīvu līmenis, kas jāņem vērā aprēķinā, ir līmenis uz 31.12.2019.

                     (11)

                        Kopīgi plānota Eiropas partnerība ir iniciatīva, kas sagatavota ar dalībvalstu agrīnu iesaistīšanos un kurā Savienība kopā ar privātajiem un/vai publiskajiem partneriem (piemēram, rūpniecību, universitātēm, pētniecības organizācijām, struktūrām, kas veic sabiedrisko pakalpojumu uzdevumus vietējā, reģionālā, valsts vai starptautiskā līmenī, vai pilsoniskās sabiedrības organizācijām, tajā skaitā fondiem un NVO) apņemas kopīgi atbalstīt pētniecības pasākumu programmas izstrādi un īstenošanu. Kopīgi plānotas Eiropas partnerības tiek veidotas, pamatojoties uz saprašanās memorandiem un/vai līgumattiecībām starp Komisiju un šādiem privātiem un/vai publiskiem partneriem, norādot partnerības mērķus, saistības attiecībā uz partneru finansiālajām iemaksām un/vai iemaksām natūrā, galvenos snieguma un ietekmes rādītājus un paredzēto izlaidi. Tās ietver tādu papildu pētniecības pasākumu noteikšanu, kurus īsteno partneri un pētniecības programma.

                     (12)

                        Laikā, kad tika pieņemts Lēmums 2003/76 un Lēmums 2008/376, Protokols (Nr. 34) par EOTK līguma izbeigšanās finansiālajām sekām un par Ogļu un tērauda pētniecības fondu (2001), kas pievienots EKL, bija tikai Lēmuma 2003/76 juridiskais pamats.

                     (13)

                        COM(2019) 640, 2019. gada 11. decembris.

                     (14)

                        COM(2020) 21, 2020. gada 14. janvāris.

                     (15)

                        Pārraudzības un izvērtēšanas ziņojums ir paredzēts Padomes Lēmuma 2008/376/EK noteikumos, kurš Oficiālajā Vēstnesī publicēts 2008. gada 20. maijā (OV L 130/7) un grozīts ar Padomes Lēmumu 2017/955 (2017. gada 29. maijs).

                     (16)

                  https://ec.europa.eu/info/publications/research-fund-coal-and-steel-monitoring-and-assessment-report_lv

                     (17)

                  https://ec.europa.eu/research/index.cfm?pg=events&eventcode=9DB3A26D-B1D8-8BED

                     0A23CA684631B0CF

                     (18)
                  1
                        OV C , , . lpp.

                     (19)
                  2
                        OV L 29, 5.2.2003., 22.–24. lpp.

                     (20)

                        OV L 193, 30.7.2018., 1. lpp.


               EIROPAS KOMISIJA
            Briselē, 16.7.2020
            COM(2020) 320 final
            2020/0141(NLE)
            Priekšlikums
            PADOMES LĒMUMS,
            ar ko groza Lēmumu 2008/376/EK par Ogļu un tērauda pētniecības fonda pētījumu programmas pieņemšanu un par daudzgadu tehniskajām pamatnostādnēm šai programmai

               PASKAIDROJUMA RAKSTS

               1.PRIEKŠLIKUMA KONTEKSTS

               •Priekšlikuma pamatojums un mērķi

                  Šā priekšlikuma mērķis ir grozīt Padomes Lēmumu 2008/376/EK
                     1
                  , lai to saskaņotu ar “Kopienas zinātnes, tehnoloģijas un politikas mērķiem” saskaņā ar Padomes Lēmuma 2008/376/EK 2. pantu. Konkrētāk, šā priekšlikuma mērķis ir pārskatīt Ogļu un tērauda pētniecības fonda pētniecības programmas (“OTPF pētniecības programma”) ogļu un tērauda pētniecības mērķus. Priekšlikumā tika ņemti vērā ieteikumi, kas ietverti OTPF uzraudzības un novērtējuma ziņojumā (2011-2017)
                     2
                  , kā arī Ogļu un tērauda konsultatīvo grupu ieteikumos
                     3
                   un Ogļu un tērauda komitejā pārstāvēto dalībvalstu ieteikumos
                     4
                  .

                  Šī Komisijas priekšlikuma mērķis ir saskaņot OTPF pētniecības programmu ar Parīzes nolīgumu
                     5
                  , Komisijas Eiropas zaļo kursu
                     6
                  , paziņojumiem par Ilgtspējīgas Eiropas investīciju plānu
                     7
                  , Jauno Aprites ekonomikas rīcības plānu
                     8
                   un Komisijas Jauno Eiropas industriālo stratēģiju
                     9
                  .

                  Priekšlikuma mērķi ir šādi:

               ·Ogļu pētniecības mērķu atjaunināšana saskaņā ar Komisijas mērķiem klimata, enerģētikas un vides jomā. Tā mērķis ir arī līdz 2050. gadam panākt oglekļneitralitāti un īstenot nekaitēšanas principu, kas nostiprināts paziņojumā par Eiropas zaļo kursu.

               ·Atbalstīt godīgu un taisnīgu pārkārtošanos ogļu ieguves reģionos saskaņā ar Taisnīgas pārkārtošanās mehānisma principiem.

               ·Pārskatīt tērauda pētniecības mērķus, lai par prioritāti noteiktu tērauda ražošanas tehnoloģijas, kuru oglekļa dioksīda emisiju līmenis ir tuvu nullei, lietojumus un izmantošanu.

               ·Nodrošināt iespēju īstenot daļu no OTPF pētniecības programmas, izmantojot kopīgi plānotas Eiropas partnerības.

               ·Aizstāt īpašu režīmu attiecībā uz ekspertiem saskaņā ar pētniecības pamatprogrammu ar vispārējiem noteikumiem par atalgotiem ārējiem ekspertiem, kas paredzēti Finanšu regulā
                  10
               .

               •Atbilstība spēkā esošajiem noteikumiem konkrētajā politikas jomā

                  Priekšlikums ir daļa no tiesību aktu kopuma, ar ko pārskata OTPF pētniecības programmu. Tas jo īpaši ir saistīts ar Komisijas priekšlikumiem grozīt Padomes Lēmumu 2003/76/EK
                     11
                  , ar ko nosaka pasākumus, kuri vajadzīgi, lai īstenotu Protokolu (Nr. 37
                     12
                  ), un Padomes Lēmumu 2003/77/EK
                     13
                  , ar ko nosaka daudzgadu finanšu pamatnostādnes likvidējamās Eiropas Ogļu un tērauda kopienas (EOTK) aktīvu pārvaldīšanai un – pēc likvidācijas – OTPF aktīvu pārvaldīšanai. Padomes Lēmuma 2003/77/EK pārskatīšana, par ko ir atbildīgs Budžeta ģenerāldirektorāts, arī ir saskaņā ar Eiropas Revīzijas palātas 2019. gada pārskatu par EOTK likvidāciju
                     14
                  .

               •Atbilstība pārējiem Savienības politikas virzieniem

                  Eiropas Komisija 2019. gada 11. decembrī pieņēma paziņojumu “Eiropas zaļais kurss”
                     15
                  , ar ko nosaka satvaru, lai ES līdz 2050. gadam kļūtu par pirmo klimatneitrālo kontinentu. Eiropas zaļais kurss risina klimata un vides problēmas, vienlaikus attīstot modernu, resursu ziņā efektīvu un konkurētspējīgu ekonomiku saskaņā ar Apvienoto Nāciju Organizācijas programmu 2030. gadam un ilgtspējīgas attīstības mērķiem
                     16
                  .

                  Paziņojumā par Eiropas zaļo kursu ir uzsvērts, ka Komisija ir ieinteresēta “atbalstīt revolucionāras “tīra tērauda” tehnoloģijas, kas līdz 2030. gadam ļaus izstrādāt bezoglekļa tērauda ieguves procesu un (...) izvērtēs, vai nebūtu iespējams izmantot daļu no līdzekļiem, kas pārņemti no Eiropas Ogļu un tērauda kopienas. Raugoties plašāk, šādus inovatīvus liela mēroga projektus ļaus izvērst ES emisijas kvotu tirdzniecības sistēmas Inovāciju fonds”
                     17
                  .

                  Turklāt paziņojumā "Eiropas zaļā kursa investīciju plāns. Ilgtspējīgas Eiropas investīciju plāns”, kas tika publicēts 2020. gada 14. janvārī, uzlika Komisijai pienākumu iesniegt priekšlikumu par regulas par Eiropas Ogļu un tērauda pētniecības fondu pārskatīšanu, lai varētu izmantot daļu no likvidējamās Eiropas Ogļu un tērauda kopienas aktīviem. Tādā veidā tiktu atbalstīta vismaz 40 miljonu EUR vērtās ikgadējās pētniecības programmas
                     18
                   uzturēšana, kā arī iegūts finansējums lieliem, revolucionāriem pētniecības un inovācijas projektiem par tērauda tīru ražošanu. Ievērojot Taisnīgas pārkārtošanās mehānisma principus, pētniecības darbības ogļrūpniecības nozarē koncentrēsies uz reģioniem, kas pārkārtojas.
                     19
                  ”

                  Šis priekšlikums atbilst arī 2018. gada paziņojumam “Tīru planētu — visiem!”
                     20
                  , kurā izklāstīts Eiropas Komisijas stratēģiskais ilgtermiņa redzējums par klimatneitrālu ekonomiku saskaņā ar Parīzes nolīgumu. Šajā paziņojumā bija paredzēts, ka Komisija izpētīs, kā likvidējamās Eiropas Ogļu un tērauda kopienas aktīvi varētu atbalstīt revolucionāras tehnoloģijas tērauda ražošanā ar zemu oglekļa dioksīda emisiju līmeni. Komisija 2020. gada 4. martā pieņēma priekšlikumu Eiropas tiesību aktam klimata jomā, tostarp ar juridiski saistošu mērķi līdz 2050. gadam panākt siltumnīcefekta gāzu neto nulles emisijas ES
                     21
                  .

                  Šajā pārskatīšanā ir ņemta vērā arī vajadzība veicināt privātās un publiskās investīcijas pētniecībā, inovācijā un jaunās tehnoloģijās, izstrādājot risinājumus konkurētspējīgākai un ilgtspējīgākai rūpniecībai, kā uzsvērts Komisijas 2016. gada paziņojumā "Tērauda rūpniecība: kā saglabāt ilgtspējīgu nodarbinātību un izaugsmi Eiropā”
                     22
                  .

                  Ņemot vērā iepriekš minēto politikas attīstību, OTPF pētniecības programmas mērķi un tās daudzgadu tehniskās pamatnostādnes ir jāsaskaņo ar iepriekš minētajām politikas norisēm un jo īpaši ar Eiropas zaļā kursa mērķiem.

               2.JURIDISKAIS PAMATS, SUBSIDIARITĀTE UN PROPORCIONALITĀTE

               •Juridiskais pamats

               Juridiskais pamats ir Līgumiem pievienotā Protokola Nr. 37 par EOTK izbeigšanās finansiālajām sekām un par Ogļu un tērauda pētniecības fondu 2. panta otrā daļa.

               •Subsidiaritāte (neekskluzīvas kompetences gadījumā)

                  Ierosinātos grozījumus OTPF pētniecības programmā var izdarīt tikai ES līmenī, pārskatot juridisko pamatu.

               •Proporcionalitāte

               Padomes lēmums ir nepieciešams, lai noteiktu pasākumus, kuri nepieciešami, lai izpildītu ES līgumiem pievienoto Protokolu par EOTK izbeigšanās finansiālajām sekām un par Ogļu un tērauda pētniecības fondu.

               •Juridiskā instrumenta izvēle

               Ņemot vērā Protokola Nr. 37 2. panta otro daļu, Padome pēc Komisijas priekšlikuma un pēc apspriešanās ar Eiropas Parlamentu ar kvalificētu balsu vairākumu var grozīt Padomes Lēmumu 2008/376/EK.

               3.EX POST IZVĒRTĒJUMU, APSPRIEŠANĀS AR IEINTERESĒTAJĀM PERSONĀM UN IETEKMES NOVĒRTĒJUMU REZULTĀTI

               •Ex post izvērtējumi / spēkā esošo tiesību aktu atbilstības pārbaude

                  Priekšlikuma pamatā ir septiņgades ziņojuma rezultāti, ar kuru palīdzību kvalificētu ekspertu žūrija uzrauga OTPF pētniecības programmu, tostarp novērtē paredzamos ieguvumus
                     23
                  . Jaunākais septiņgades ziņojums tika publicēts 2020. gada 5. februārī
                     24
                  . Eksperti analizēja OTPF pētniecības programmas darbību, novērtēja tehnoloģiju attīstību un programmas paredzamos ieguvumus nozarei un sabiedrībai un sagatavoja ieteikumus programmas uzlabošanai, tostarp juridiskā pamata pārskatīšanu.

               •Apspriešanās ar ieinteresētajām personām

                  OTPF ieinteresētās personas ir bijušas iesaistītas vairākās ad hoc sanāksmēs, īpašās konsultatīvo grupu sanāksmēs (Ogļu konsultatīvā grupa — OKG, Tērauda konsultatīvā grupa — TKG) un COSCO sanāksmēs (atbilst “Apvārsnis 2020” programmas komitejai).

               •Ekspertu atzinumu pieprasīšana un izmantošana

               Šā OTPF monitoringa un novērtējuma ziņojuma provizoriskie rezultāti tika ilustrēti seminārā “Tērauds un ogles: jauna perspektīva. Eiropas pētniecība un inovācija darbībā”, ko 2019. gada 28. martā rīkoja Eiropas Komisija un kurā piedalījās vairāk nekā 100 ieinteresēto personu
                  25
               .

               •Ietekmes novērtējums

                  Ierosinātajai pārskatīšanai ietekmes novērtējums nav vajadzīgs.

               •Normatīvā atbilstība un vienkāršošana

                  Priekšlikuma pamatā ir OTPF pārraudzības un novērtējuma septiņgades ziņojuma rezultāti, un ar to paredzēts regulāri pārskatīt OTPF pētniecības programmu, tostarp novērtēt paredzamos ieguvumus.

               •Pamattiesības

               Priekšlikums saskan ar pamattiesību aizsardzības principiem.

               4.IETEKME UZ BUDŽETU

               Priekšlikums nerada nekādas jaunas saistības, kas jāsedz no vispārējā budžeta saskaņā ar pašreizējo DFS.

               5.CITI ELEMENTI

               •Īstenošanas plāni un uzraudzīšanas, izvērtēšanas un ziņošanas kārtība

               2027. gadā tiks veikta OTPF programmas īstenošanas uzraudzība un novērtēšana.

               •Skaidrojošie dokumenti (direktīvām)

                  Neattiecas.

               •Detalizēts konkrētu priekšlikuma noteikumu skaidrojums

               Pārskatīšana attiecas uz noteikumiem, kas ietverti Padomes Lēmuma 2008/376/EK II nodaļas 1., 3. un 4. iedaļā (2. pants un 4.–10. pants). Pārskatīšanā ierosināts arī atjaunināt 28., 39. un 41. pantu. Visbeidzot, ir ierosināts III nodaļas 2. iedaļā minēto darbību, par ko var saņemt atbalstu, sarakstā iekļaut jaunu 17.a pantu.

               Pārskatīšana ir paredzēta, lai:

               ·atjauninātu ogļu pētniecības mērķus (4., 5., 6. un 7. pants) saskaņā ar Eiropas zaļo kursu un Taisnīgas pārkārtošanās mehānismu;

               ·atjauninātu tērauda pētniecības mērķus (8., 9., 10. un 10.a pants) saskaņā ar Eiropas zaļo kursu un Ilgtspējīgas Eiropas investīciju plānu;

               ·OTPF pētniecības programmas darbībās, par ko var saņemt atbalstu, iekļautu jaunu 17.a pantu, lai starp finansējamām darbībām iekļautu pētniecības pasākumus saskaņā ar kopīgi plānotām Eiropas partnerībām. Šādas partnerības jo īpaši varētu atbalstīt pētniecību tērauda nozarē, līdz 2030. gadam izstrādājot tērauda ražošanas procesus, kuru oglekļa dioksīda emisiju līmenis ir tuvu nullei, un izvēršot šo tehnoloģiju demonstrējumus līdz rūpnieciskam līmenim;

               ·atceltu atsauci uz apspriešanos ar komiteju (28. un 41. pants), ja aplēstā Eiropas Savienības ieguldījuma summa saskaņā ar OTPF pētniecības programmu ir 0,6 miljoni EUR vai lielāka;

               ·piemērotu Finanšu regulā paredzētos vispārīgos noteikumus par atalgotiem ārējiem ekspertiem, nevis īpašu režīmu ekspertiem saskaņā ar pētniecības pamatprogrammu;

               ·atceltu atsauci uz iespēju grozīt II nodaļas 3. un 4. iedaļu, izmantojot īstenošanas pasākumus (41. pants), lai mutatis mutandis piemērotu principus, kas piemērojami leģislatīvajos aktos dotajām pilnvarām un kas izklāstīti 2019. gada 18. jūnija Iestāžu nolīgumā par nesaistošiem kritērijiem Līguma par Eiropas Savienības darbību 290. un 291. panta piemērošanai
                  26
               .

               2020/0141 (NLE)

               Priekšlikums

               PADOMES LĒMUMS,

               ar ko groza Lēmumu 2008/376/EK par Ogļu un tērauda pētniecības fonda pētījumu programmas pieņemšanu un par daudzgadu tehniskajām pamatnostādnēm šai programmai

               EIROPAS SAVIENĪBAS PADOME,

               ņemot vērā Līgumu par Eiropas Savienības darbību,

               ņemot vērā Protokolu Nr. 37 par EOTK līguma izbeigšanās finansiālajām sekām un par Ogļu un tērauda pētniecības fondu, kas pievienots Līgumam par Eiropas Savienību un Līgumam par Eiropas Savienības darbību, un jo īpaši tā 2. panta otro daļu,

               ņemot vērā Eiropas Komisijas priekšlikumu,

               ņemot vērā Eiropas Parlamenta atzinumu
                  27
               ,

               tā kā:

               (1)Savienība 2016. gada 5. oktobrī ir ratificējusi Parīzes nolīgumu
                  28
               . Šajā starptautiskajā nolīgumā puses, kuras ir to ratificējušas, ir aicinātas stiprināt globālo reakciju uz klimata pārmaiņu draudiem, ierobežojot globālo temperatūras pieaugumu krietni zem 2 grādiem.

               (2)Saskaņā ar Parīzes nolīgumu Eiropas Komisija 2019. gada 11. decembrī publicēja paziņojumu “Eiropas zaļais kurss”, kurā Komisija pauda apņemšanos “risināt ar klimatu un vidi saistītās problēmas” un “ES pārveidot par taisnīgu un pārticīgu sabiedrību ar mūsdienīgu, resursefektīvu un konkurētspējīgu ekonomiku, kurā siltumnīcefekta gāzu neto emisijas 2050. gadā samazinātos līdz nullei un ekonomiskā izaugsme būtu atsaistīta no resursu patēriņa”
                  29
               . Paziņojumā “Eiropas zaļais kurss”, kurā izklāstīta jauna izaugsmes stratēģija, ir pausta nepieciešamība atbalstīt revolucionāras “tīra tērauda” tehnoloģijas, kas līdz 2030. gadam ļaus izstrādāt bezoglekļa tērauda ieguves procesu un izvērtēt, vai būtu iespējams izmantot daļu no līdzekļiem, kas pārņemti no Eiropas Ogļu un tērauda kopienas. Paziņojumā “Eiropas zaļais kurss” arī teikts: “lai palīdzētu ES panākt sekmīgu un taisnīgu pāreju uz ilgtspējīgu nākotni, būtu jāizmanto visas ES darbības un rīcībpolitikas”. Ievērojot paziņojumā “Eiropas zaļais kurss” nostiprināto nekaitēšanas principu, tiek pārskatīti OTPF pētniecības programmas mērķi, lai vairs netiktu ietvertas darbības, ar kurām tiek veicināta ogļu ieguve, pārstrāde un pastāvīga izmantošana.

               (3)Savienība īsteno ļoti vērienīgu klimatrīcības politiku un ir ieviesusi tiesisko regulējumu 2030. gadam izvirzītā siltumnīcefekta gāzu emisiju samazināšanas mērķrādītāja sasniegšanai. Jo īpaši Regulā (ES) 2018/1999
                  30
                ir izklāstīts leģislatīvais pamats enerģētikas savienības un rīcības klimata politikas jomā uzticamai, iekļaujošai, izmaksu ziņā efektīvai, pārredzamai un paredzamai pārvaldībai (pārvaldības mehānisms), kas nodrošina 2030. gada, ilgtermiņa mērķu un enerģētikas savienības mērķrādītāju sasniegšanu atbilstoši 2015. gada Parīzes nolīgumam par klimata pārmaiņām.

               (4)Paziņojumā “Ilgtspējīgas Eiropas investīciju plāns. Eiropas zaļā kursa investīciju plāns” Komisija paziņoja par apņemšanos ierosināt Padomes Lēmuma 2008/376/EK
                  31
                pārskatīšanu ar mērķi rast finansējumu lieliem, revolucionāriem pētniecības un inovācijas projektiem par tērauda tīru ražošanu, kā arī pētniecības darbībām ogļu nozarē, ievērojot Taisnīgas pārkārtošanās mehānisma principus.

               (5)Turklāt ziņojumā par Ogļu un tērauda pētniecības fonda pētījumu programmas (“pētījumu programma”) pārraudzību un novērtēšanu ir ieteikts attiecībā uz ogļu un tērauda jomu grozīt pētniecības mērķus, kas izklāstīti Lēmuma 2008/376/EK II nodaļas 3. un 4. sadaļā, un atbalstīt revolucionārus pētījumus tērauda nozarē, kā arī simboliskus projektus ogļu nozarē.

               (6)Tāpēc OTPF pētniecības programmas mērķi ir jāsaskaņo ar tādiem starptautiskajiem nolīgumiem kā Parīzes nolīgums, kā arī ar Savienības zinātnes, tehnoloģijas un politikas mērķiem saistībā ar klimatneitralitāti līdz 2050. gadam.

               (7)Kopīgi plānotās partnerības ir pierādījušas savu lietderību resursu apvienošanā kopīgam Eiropas pētniecības mērķim. Lai palīdzētu līdz 2050. gadam izveidot klimatneitrālu ekonomiku, ir jāparedz iespēja sniegt atbalstu kopīgi plānotās Eiropas partnerībās, ievērojot sinerģiju ar citām programmām un to secību. Eiropas partnerība varētu būt izcils instruments resursu apkopošanai, ar kuru atbalstīt revolucionāru tehnoloģiju pētniecību CO2 emisiju samazināšanai tērauda rūpniecības nozarē.

               (8)Tāpēc Lēmums 2008/376/EK ir attiecīgi jāgroza,

               IR PIEŅĒMUSI ŠO LĒMUMU.

               1. pants

               Lēmumu 2008/376/EK groza šādi:

               (1)lēmuma 2. panta otro daļu aizstāj ar šādu:

               “Pētījumu programma sniedz atbalstu kopdarbīgai pētniecībai ogļu un tērauda nozarē. Pētījumu programma arī sniedz atbalstu revolucionārām tīra tērauda tehnoloģijām, kuru rezultātā tiek īstenoti tērauda ražošanas projekti, kuru oglekļa dioksīda emisiju līmenis ir tuvu nullei, un pētniecības projekti, lai pārvaldītu kādreizējo ogļraktuvju vai slēgšanas procesā esošu ogļraktuvju un ar tām saistītās infrastruktūras taisnīgu pārkārtošanos atbilstoši Taisnīgas pārkārtošanās mehānismam un Padomes Lēmuma 2003/76/EK 4. panta 2. punkta. Pētījumu programma atbilst Savienības politiskajiem, zinātnes un tehnoloģijas mērķiem, un tā papildina dalībvalstu veiktas darbības, kā arī tās, ko īsteno saskaņā ar pašreizējām ES pētījumu programmām, jo īpaši pētniecības, tehnoloģiju attīstības un demonstrējumu pasākumu pamatprogrammu (turpmāk “pētniecības pamatprogramma”).”;

               (2)lēmuma 4. pantu aizstāj ar šādu:

               “4. pants

               Ogļu nozares un reģionu taisnīgas pārkārtošanās atbalstīšana

               1.Pētniecības projekti atbalsta pārkārtošanos uz klimatneitrālu Savienības ekonomiku līdz 2050. gadam ar mērķi atbalstīt pakāpenisku atteikšanos no fosilā kurināmā, lai izstrādātu alternatīvas darbības kādreizējās ogļraktuvēs un izvairītos no slēgšanās procesā esošo ogļraktuvju kaitējuma videi, ko varētu radīt kādreizējās ogļraktuves un to tuvumā esošie objekti. Projektos jo īpaši pievēršas šādiem aspektiem:

               (a)oglekļa dioksīda uztveršanas, izmantošanas un uzglabāšanas tehnoloģiju attīstīšana un testēšana;

               (b)ģeotermālās enerģijas izmantošana kādreizējās ogļraktuvēs;

               (c)kalnrūpniecības atkritumu un to atkritumu, kas atrodami kādreizējās ogļraktuvēs vai slēgšanas procesā esošās ogļraktuvēs, ar enerģiju nesaistīta izmantošana un izejvielu ražošana no šādiem atkritumiem, attiecīgi novērtējot, vai šāda risinājuma ietekme uz klimatu, vidi un veselību ir samazināta līdz minimumam un mazāka nekā alternatīviem risinājumiem;

               (d)kādreizējo ogļraktuvju un brūnogļu raktuvju, kā arī ar oglēm saistītās infrastruktūras pārprofilēšana, ieskaitot elektroenerģijas apgādes pakalpojumus, ievērojot klimatnetrālu un videi draudzīgu pārkārtošanos;

               (e)efektīvu pārkvalifikācijas un kvalifikācijas uzlabošanas programmu veicināšana attiecībā uz darbaspēku, ko ietekmējusi atteikšanās no oglēm. Tā ietver pētniecību par ogļu nozarē nodarbināta vai agrāk nodarbinātā darbaspēka apmācību un pārkvalifikāciju.

               2.Īpašu uzmanību pievērš tam, lai stiprinātu Eiropas vadošo lomu kādreizējo ogļraktuvju un ar ogļu nozari saistītās infrastruktūras pārkārtošanas pārvaldībā, kurā izmanto tehnoloģiskus un netehnoloģiskus risinājumus, vienlaikus atbalstot tehnoloģiju un netehnoloģiju pārnesi. Pētniecības darbības ar minētajiem mērķiem dod taustāmu labumu klimata un vides jomā saskaņā ar mērķi par klimatneitralitāti līdz 2050. gadam.”;

               (3)lēmuma 5. pantu aizstāj ar šādu:

               “5. pants

               Veselības aizsardzības un drošības uzlabošana

               Projektos, kuros veic 4. un 6. pantā minētās darbības, ņem vērā jautājumus, kas ir saistīti ar slēgšanas procesā esošu ogļraktuvju un kādreizējo ogļraktuvju drošību, lai uzlabotu darba apstākļus, darba drošību, kā arī ņem vērā vidisko jautājumu negatīvo ietekmi uz veselību.

               Pētniecības projektos uzmanību galvenokārt pievērš slimībām, kas saistītas ar kalnrūpniecības darbībām, lai uzlabotu to cilvēku veselību, kas dzīvo pārkārtošanās procesā esošajos ogļu reģionos. Pētniecības projektos nodrošina arī aizsardzības pasākumus, ko veic raktuvju slēgšanas laikā un kādreizējās raktuvēs.”;

               (4)lēmuma 6. pantu aizstāj ar šādu:

               “6. pants

               Pārkārtošanās procesā esošu ogļraktuvju ietekmes uz vidi minimizēšana

               1.Pētniecības projektos cenšas minimizēt slēgšanas procesā esošu ogļraktuvju un kādreizējo raktuvju ietekmi uz gaisu, ūdeni un augsni. Veic pētījumus, kas ir vērsti uz dabas resursu saglabāšanu un atjaunošanu nākamajām paaudzēm un uz to, lai minimizētu slēgšanas procesā esošu ogļraktuvju un kādreizējo raktuvju ietekmi uz vidi.

               2.Priekšroku dod projektiem, ar ko ir paredzēts sasniegt vismaz vienu no šādiem mērķiem:

               (a)jaunas un labākas tehnoloģijas, ar kurām slēgšanas procesā esošās ogļraktuvēs, kādreizējās raktuvēs un to apkārtnē (cita starpā gaisā, uz zemes, augsnē un ūdenī) izvairītos no vides piesārņošanas, tai skaitā no metāna noplūdēm;

               (b)uztvert, minimizēt un izvairīties no siltumnīcefekta gāzu, jo īpaši metāna, emisijām no ogļraktuvēm, kas ir slēgšanas procesā;

               (c)apsaimniekot un atkārtoti izmantot kalnrūpniecības atkritumus, kvēpus un sēra atdalīšanas produktus no slēgšanas procesā esošām ogļraktuvēm un kādreizējām ogļraktuvēm, kuri attiecīgos gadījumos ir kopā ar cita veida atkritumiem;

               (d)atkritumu kaudžu nokopšana un rūpnieciskas ogļu ražošanas un patēriņa atlikumu izmantošana pārkārtošanās procesā esošajos ogļu reģionos;

               (e)gruntsūdeņu aizsardzība un raktuvju kanalizācijas ūdeņu attīrīšana;

               (f)vides atjaunošana kādreizējās iekārtās vai slēgšanas procesā esošās iekārtās, kurās izmanto ogles, un to apkārtnē, jo īpaši ūdens, zemes, augsnes un bioloģiskās daudzveidības atjaunošana;

               (g)virszemes infrastruktūras īstermiņa un ilgtermiņa aizsardzība pret iegruvumiem.”;

               (5)lēmuma 7. pantu atceļ;

               (6)lēmuma 8. pantu aizstāj ar šādu:

               “8. pants

               Jauni, ilgtspējīgi un mazoglekļa tērauda ražošanas un pēcapstrādes procesi

               Pētniecības un tehnikas attīstības (PTA) mērķis ir attīstīt, demonstrēt un uzlabot tērauda ražošanas procesus, kuru oglekļa dioksīda emisiju līmenis ir tuvu nullei, lai palielinātu produkcijas kvalitāti un celtu ražīgumu. Neatņemama daļa no veicamajām darbībām ir emisiju, elektroenerģijas patēriņa, oglekļa pēdas un citas ietekmes uz vidi būtiska samazināšana, kā arī resursu saglabāšana. Pētniecības projektos pievēršas vismaz vienai no šīm jomām:

               (a)jauni un uzlaboti, revolucionāri dzelzs un tērauda ražošanas procesi, kuru oglekļa dioksīda emisiju līmenis ir tuvu nullei, un darbības, īpašu uzmanību pievēršot tam, lai tieši izvairītos no oglekļa izmantošanas un/vai izmantotu to viedi;

               (b)tērauda iegūšanas procesa un apstrādes ķēdes optimizācija (ieskaitot dzelzs un tērauda ražošanu, procesus, kuru pamatā ir metāllūžņu kausēšana, sekundārā metalurģija, liešana, velmēšana, pēcapstrāde un/vai klāšanas darbības), izmantojot iekārtas, starpproduktu un galaproduktu īpašību noteikšanu, modelēšanu, kontroli un automatizāciju, tai skaitā digitalizāciju, lielos datus un/vai mākslīgo intelektu un citas augstās tehnoloģijas;

               (c)tērauda ieguves procesa integrācija un procesa lietderība tāda tērauda ražošanā, kura oglekļa dioksīda emisiju līmenis ir tuvu nullei;

               (d)tērauda ražošanas rīku profilakse un uzticamība;

               (e)tērauda reciklējamības, reciklēšanas un atkārtotas izmantošanas palielināšanas metodes un aprites ekonomikas attīstīšana;

               (f)tērauda ražošanas energoefektivitātes palielināšanas metodes, veicot atlikumsiltuma atgūšanu, nepieļaujot enerģijas zudumus, izmantojot hibrīdās siltumapgādes metodes un enerģijas vadības risinājumus;

               (g)inovatīvas tehnoloģijas un risinājumi dzelzs un tērauda ražošanos procesos, veicinot starpnozaru darbības, demonstrējuma projektus, kuros integrēta bezoglekļa enerģijas ražošana vai kuri dod ieguldījumu tīra ūdeņraža ekonomikā.”;

               (7)lēmuma 9. pantu aizstāj ar šādu:

               “9. pants

               Progresīvu kategoriju un pielietojuma tērauds

               PTA uzmanību galvenokārt pievērš tērauda lietotāju prasību apmierināšanai, lai izstrādātu jaunus ražojumus, kuru oglekļa dioksīda emisiju līmenis ir tuvu nullei, un rada jaunas tirgus iespējas, vienlaikus samazinot emisijas un ietekmi uz vidi. 8. pantā minēto tehnoloģiju kontekstā pētniecības projektos pievēršas vienai vai vairākām no turpmāk minētajām jomām ar mērķi Savienībā izveidot tērauda ražošanas procesus, kuru oglekļa dioksīda emisiju līmenis ir tuvu nullei:

               (a)jaunas un progresīvas tērauda kategorijas;

               (b)tādu tērauda īpašību uzlabošana kā mehāniskās un fiziskās īpašības, piemērotība turpmākai apstrādei, piemērotība dažādiem pielietojumiem un dažādiem darba apstākļiem;

               (c)kalpošanas laika paildzināšana, jo īpaši uzlabojot tēraudu un tērauda struktūru izturību pret karstumu un koroziju, mehānisko un termālo nogurumu un/vai citu nelabvēlīgu ietekmi;

               (d)prognozējoši mikrostruktūru, mehānisku īpašību un ražošanas procesu simulācijas modeļi;

               (e)tehnoloģijas, kas saistītas ar formēšanu, metināšanu un tērauda savienošanu ar citiem materiāliem;

               (f)testēšanas un izvērtēšanas metožu standartizācija;

               (g)augstas veiktspējas tēraudi tādiem pielietojumiem kā mobilitāte, arī ilgtspējība, ekodizaina metodes, modernizācija, vieglās konstrukcijas un/vai drošības risinājumi.”;

               (8)lēmuma 10. pantu aizstāj ar šādu:

               “10. pants

               Resursu saglabāšana, vides aizsardzība un aprites ekonomika

               Resursu saglabāšana, ekosistēmu saudzēšana, pārkārtošanās uz aprites ekonomiku un drošības jautājumi ir PTA darba daļa gan tērauda ražošanas, gan izmantošanas jomā. Pētniecības projektos pievēršas vismaz vienai no šīm jomām:

               (a)novecojuša dažādas izcelsmes tērauda un blakusproduktu reciklēšanas metodes un tērauda lūžņu kvalitātes uzlabošana;

               (b)atkritumu apstrāde un vērtīgu sekundāro izejvielu atgūšana, ieskaitot izdedžus, gan tērauda ražotnēs, gan ārpus tām;

               (c)piesārņojuma kontrole un vides aizsardzība darbavietā un tērauda ražotnē un ap tām: gāzveida, cietdaļiņu vai šķidrās emisijas, ūdens apsaimniekošana, troksnis, smakas, putekļi utt.;

               (d)tērauda kategoriju un montētu konstrukciju projektēšana, lai veicinātu tērauda vieglu atgūšanu reciklēšanai vai atkārtotai izmantošanai;

               (e)tērauda ražošanas procesu gāzu utilizācija un atlikumgāzu emisiju izskaušana;

               (f)aprites cikla izvērtēšana un aprites cikla pieeja tērauda ražošanā un izmantošanā.”;

               (9)lēmumā iekļauj šādu jaunu 10.a pantu:

               “10.a pants

               Darbaspēka un darba apstākļu vadība

               Pētniecības projektos pievēršas vismaz vienai no šīm jomām:

               (a)kompetenču attīstīšana un izplatīšana, lai ietu kopsolī ar jauniem tērauda ražošanas procesiem, kuru oglekļa dioksīda emisiju līmenis ir tuvu nullei, piemēram, digitalizācija, un atspoguļotu mūžizglītības principus;

               (b)darba apstākļu, tai skaitā veselības aizsardzības, drošības un ergonomikas, uzlabošana darbavietā un ap to.”;

               (10)lēmumā iekļauj šādu jaunu 17.a pantu:

               “17.a pants

               Eiropas partnerības

               1.Daļu no pētījumu programmas var īstenot kopīgi plānotās Eiropas partnerībās, kas izveidotas atbilstoši ["Apvārsnis Eiropa" regulas 8. pantā un III pielikumā] izklāstītajiem noteikumiem.

               2.Šajā pantā kopīgi plānota Eiropas partnerība ir iniciatīva, kuras sagatavošanā agri iesaistītas dalībvalstis un kurā Savienība kopā ar privātu un/vai publisku partneri (piemēram, nozare, universitātes, pētniecības organizācijas, subjekti, kas veic sabiedrisko pakalpojumu sniedzēju uzdevumus vietējā, reģionālā, valsts vai starptautiskā līmenī vai pilsoniskās sabiedrības organizācijas, ieskaitot fondus un NVO) ir apņēmušies kopā atbalstīt pētniecības darbību programmas izstrādi un īstenošanu. Kopīgi plānotas Eiropas partnerības veido, pamatojoties uz saprašanās memorandu un/vai līgumisku vienošanos starp Komisiju un privātajiem un/vai publiskajiem partneriem, norādot partnerības mērķus, saistības attiecībā uz partneru finansiālajām iemaksām un/vai iemaksām natūrā, galvenos snieguma un ietekmes rādītājus un paredzēto izlaidi. Tajās identificē pētniecības papildu darbības, ko īsteno partneri un pētījumu programmas ietvaros.

               3.Kopīgi plānotās Eiropas partnerībās pētījumu programma var sniegt finansējumu darbībām, kuras ir tiesīgas to saņemt saskaņā ar šo iedaļu, kā paredzēts 30. pantā. Turklāt finansējumu var nodrošināt godalgu veidā.”;

               (11)lēmuma 28. panta 4. punktu aizstāj ar šādu:

               “4. Komisija izvēlas projektus un nosaka līdzekļu sadalījumu.”;

               (12)lēmuma 39. pantu aizstāj ar šādu:

               “39. pants

               Neatkarīgu un augsti kvalificētu ekspertu iecelšana

               Ieceļot 18. pantā, 28. panta 2. punktā un 38. pantā minētos neatkarīgos un augsti kvalificētos ekspertus, piemēro Eiropas Parlamenta un Padomes Regulas (ES) Nr. 2018/10463 237. pantā izklāstītos noteikumus.

               _________________________

               3 Eiropas Parlamenta un Padomes Regula (ES, Euratom) 2018/1046 (2018. gada 18. jūlijs) par finanšu noteikumiem, ko piemēro Savienības vispārējam budžetam, ar kuru groza Regulas (ES) Nr. 1296/2013, (ES) Nr. 1301/2013, (ES) Nr. 1303/2013, (ES) Nr. 1304/2013, (ES) Nr. 1309/2013, (ES) Nr. 1316/2013, (ES) Nr. 223/2014, (ES) Nr. 283/2014 un Lēmumu Nr. 541/2014/ES un atceļ Regulu (ES, Euratom) Nr. 966/2012 (OV L 193, 30.7.2018., 1. lpp.).”;

               (13)lēmuma 41. panta a) un b) punktu svītro.

               2. pants

               Šis lēmums stājas spēkā divdesmitajā dienā pēc tā publicēšanas Eiropas Savienības Oficiālajā Vēstnesī. To piemēro no datuma, no kura piemēro Lēmumu 2003/76/EK, vai no 2021. gada 1. janvāra atkarībā no tā, kurš no šiem datumiem ir vēlāks.

               Briselē,

                     Padomes vārdā –

                     priekšsēdētājs

                     (1)

                        Padomes Lēmums 2008/376/EK (2008. gada 29. aprīlis) par Ogļu un tērauda pētniecības fonda pētījumu programmas pieņemšanu un par daudzgadu tehniskajām pamatnostādnēm šai programmai (OV L 130, 20.5.2008., 7. lpp.).

                     (2)

                        Sk. vietni
                  https://ec.europa.eu/info/publications/research-fund-coal-and-steel-monitoring-and-assessment-report_en
                  .

                     (3)

                        Ogļu konsultatīvā grupa un tērauda konsultatīvā grupa iesniedza savas piezīmes attiecīgi 2019. gada 3. un 4. decembrī. Informācija ir pieejama Komisijas ekspertu grupu reģistrā:
                  https://ec.europa.eu/transparency/regexpert/index.cfm?do=groupDetail.groupMeeting&meetingId=18626
                  .

                     (4)

                        Ogļu un tērauda komiteja 2019. gada 19. decembrī apstiprināja ierosināto pieeju.

                     (5)

                        Daudzpusējais līgums, XXVII nodaļa – Vide, 7.d Parīzes nolīgums. Tas stājās spēkā 2016. gada 4. novembrī.

                     (6)

                        Eiropas Komisijas paziņojums “Eiropas zaļais kurss”, Brisele, 2019. gada 11. decembris, COM(2019) 640.

                     (7)

                        Eiropas Komisijas paziņojums “Ilgtspējīgas Eiropas investīciju plāns. Eiropas zaļā kursa investīciju plāns”, Brisele, 2020. gada 14. janvāris, COM(2020) 21.

                     (8)

                        Eiropas Komisijas paziņojums “Jaunais Aprites ekonomikas rīcības plāns”, Brisele, 2020. gada 11. marts, COM(2020) 98.

                     (9)

                        Eiropas Komisijas paziņojums “Jauna Eiropas industriālā stratēģija”, Brisele, 2020. gada 10. marts, COM(2020) 102.

                     (10)

                        Eiropas Parlamenta un Padomes Regula (ES, Euratom) 2018/1046 (2018. gada 18. jūlijs) par finanšu noteikumiem, ko piemēro Savienības vispārējam budžetam, ar kuru groza Regulas (ES) Nr. 1296/2013, (ES) Nr. 1301/2013, (ES) Nr. 1303/2013, (ES) Nr. 1304/2013, (ES) Nr. 1309/2013, (ES) Nr. 1316/2013, (ES) Nr. 223/2014, (ES) Nr. 283/2014 un Lēmumu Nr. 541/2014/ES un atceļ Regulu (ES, Euratom) Nr. 966/2012 (OV L 193, 30.7.2018., 1. lpp.).

                     (11)

                        Padomes Lēmums 2003/76/EK (2003. gada 1. februāris), ar ko nosaka pasākumus, kuri nepieciešami, lai izpildītu Eiropas Kopienas dibināšanas līgumam pievienoto Protokolu par EOTK izbeigšanās finansiālajām sekām un par Ogļu un tērauda pētniecības fondu (OV L 29, 5.2.2003., 22. lpp.). Grozījumi izdarīti ar Padomes Lēmumu 2018/599 (2018. gada 16. aprīlis).

                     (12)

                        Protokols Nr. 37 par EOTK līguma izbeigšanās finansiālajām sekām un par Eiropas Ogļu un tērauda pētniecības fondu (OV C 115, 9.5.2008., 327.–328. lpp.).

                     (13)

                        Padomes Lēmums 2003/77/EK (2003. gada 1. februāris), ar ko nosaka daudzgadu finanšu pamatnostādnes likvidējamās EOTK aktīvu pārvaldīšanai un Ogļu un tērauda izpētes fonda aktīvu pārvaldīšanai, pabeidzot likvidāciju (OV L 29, 5.2.2003., 25.–27. lpp.). Grozījumi izdarīti ar Padomes Lēmumu 2008/750/EK.

                     (14)

                        Eiropas Revīzijas palāta, "Pārskats Nr. 10/2019: Eiropas Ogļu un tērauda kopiena: darbības izbeigšana notiek saskaņā ar plānu, bet finansējums pētniecībai vairs nav ilgtspējīgs”, 2019. Pieejams vietnē:
                  https://www.eca.europa.eu/lists/ecadocuments/rw19_10/rw_ecsc_en.pdf
                  .

                     (15)

                        COM(2019) 640.

                     (16)

                  https://sustainabledevelopment.un.org/post2015/transformingourworld
                  .

                     (17)

                        COM(2019) 640 final, 8., 9. lpp.

                     (18)

                        Ievērojot Protokolu Nr. 37 par EOTK līguma izbeigšanās finansiālajām sekām un par Eiropas Ogļu un tērauda pētniecības fondu (OV C 115, 9.5.2008., 327.-328. lpp.).

                     (19)

                        COM(2020) 21, 18. lpp.

                     (20)

                        Eiropas Komisijas paziņojums “Tīru planētu – visiem! Stratēģisks Eiropas ilgtermiņa redzējums par pārticīgu, modernu, konkurētspējīgu un klimatneitrālu ekonomiku” COM(2018) 773.

                     (21)

                        Priekšlikums Eiropas Parlamenta un Padomes regulai, ar ko izveido klimatneitralitātes panākšanas satvaru un groza Regulu (ES) 2018/1999 (Eiropas Klimata akts).

                     (22)

                        Eiropas Komisijas paziņojums "Tērauda rūpniecība: kā saglabāt ilgtspējīgu nodarbinātību un izaugsmi Eiropā”, COM(2016)155.

                     (23)

                        Uzraudzības un novērtējuma ziņojums ir paredzēts noteikumos, kas noteikti Padomes Lēmumā Nr. 2008/376/EK, kurš publicēts 2008. gada 20. maija Oficiālajā Vēstnesī, OV L 130/7, un grozīts ar Padomes 2017. gada 29. maija Lēmumu 2017/955. Šī ekspertu grupa ir paredzēta dokumentā C(2018) 3245, 30.5.2018. – Komisijas Īstenošanas lēmums (30.5.2018.).

                     (24)

                        Sk. vietni
                  https://ec.europa.eu/info/publications/research-fund-coal-and-steel-monitoring-and-assessment-report_en
                  .

                     (25)

                        Eiropas Komisijas RTD ĢD, "Tērauds un ogles: Eiropas pētniecība un inovācija darbībā”, 2019. Pieejams tiešsaistē:
                  https://publications.europa.eu/s/mmQ7
                  .

                     (26)

                        Nesaistoši kritēriji Līguma par Eiropas Savienības darbību 290. un 291. panta piemērošanai – 2019. gada 18. jūnijs (OV C 223, 3.7.2019., 1–4. lpp.).

                     (27)

                        OV C [...], [...], [...]. lpp.

                     (28)

                        Daudzpusējs līgums, XXVII nodaļa – Vide, 7.d Parīzes nolīgums. Stājies spēkā 2016. gada 4. novembrī.

                     (29)

                        COM(2019) 640, 2. lpp.

                     (30)

                        OV L 328, 21.12.2018., 1.-77. lpp.

                     (31)

                        Padomes Lēmums 2008/376/EK (2008. gada 29. aprīlis) par Ogļu un tērauda pētniecības fonda pētījumu programmas pieņemšanu un par daudzgadu tehniskajām pamatnostādnēm šai programmai (OV L 130, 20.5.2008., 7. lpp.).